ЛIыгъэшхуэ зыхэлъа усакIуэхэм я щIыхькIэ
Накъыгъэм и 20-м Дон Iус Ростов къалэм гуфIэгъуэ дауэдапщэ щекIуэкIащ совет, урысей щэнхабзэм и лэжьакIуэ цIэрыIуэхэу, Къэбэрдей-Балъкъэрым и цIыхубэ усакIуэхэу, а къалэр хуит къэзыщIыжахэм икIи Ростов областым щызэуахэм яхэтахэу КIыщокъуэ Алимрэ Кулиев Къайсынрэ я фэеплъ пхъэбгъу къызэрызэIуахым теухуауэ.
А гуфIэгъуэм кърихьэлIащ Ростов областым и губернаторым и япэ къуэдзэ Гуськов Игорь, Ипщэ федеральнэ университетым и ректор Боровская Маринэ, щIэныгъэмрэ щэнхабзэмрэ я лэжьакIуэхэр, жылагъуэ, щIалэгъуалэ зэгухьэныгъэхэм я лIыкIуэхэр.
Къэбэрдей-Балъкъэрым и делегацэу республикэм и Правительствэм и УнафэщIым и къуэдзэ Ахъуэхъу Таймураз зи пашэм хэтащ республикэм и Щэнхабзэ хъугъуэфIыгъуэхэр къэралым ихъумэнымкIэ и управленэм и унафэщI Дроздов Игорь, КъБР-м и ТхакIуэхэм я союзым и тхьэмадэ Беппаев МутIалип, Зауэм, Лэжьыгъэм, IэщэкIэ зэщIэузэда къарухэм, хабзэхъумэ органхэм я ветеранхэм (пенсионерхэм) я республикэ жылагъуэ зэгухьэныгъэм и унафэщI Шыхъуэбахъуэ Мухьэмэд, «Эльбрус» тхылъ тедзапIэм и унафэщI, усакIуэ Ацкъан Руслан. Дауэдапщэм апхуэдэу зыкъригъэхьэлIащ Урысейм ЩIэныгъэхэмкIэ и академием и академик, жылагъуэ лэжьакIуэ Залиханов Михаил.
Къызэхуэсахэм я пащхьэ къыщыщыпсалъэм Гуськов Игорь жиIащ: «КIыщокъуэ Алимрэ Кулиев Къайсынрэ зауэм и лIыхъужь икIи щэнхабзэм и лэжьакIуэ цIэрыIуэщ. Ахэр Дон щIыналъэм и тхакIуэхэу Шолохов Михаилрэ Калинин Анатолийрэ быдэу къапыщIауэ щытащ икIи Ростов областым и щэнхабзэмрэ егъэджэныгъэмрэ зегъэужьыным къаруушхуэ ирахьэлIащ. Щэнхабзэхэм я зэпыщIэныгъэу Кулиев Къайсын, КIыщокъуэ Алим, ди университетым и ректор Жданов Юрий сымэ ирагъэжьауэ щытар хъума хъуащ икIи абы мы зэманым зыщеужь Ипщэ федеральнэ университетым».
Гуськов Игорь апхуэдэу Къэбэрдей-Балъкъэрым исхэм фIыщIэ къахуищIащ Хэку зауэшхуэм и зэманым Новочеркасск и дзэ еджапIэм щIэсахэу республикэм щыхэкIуэдахэм я фэеплъ зэрагъэувам папщIэ.
Къэбэрдей-Балъкъэрым и унафэщIхэм я цIэкIэ Ахъуэхъу Таймураз Ростов областым и губернатор Голубев Василий, Ипщэ федеральнэ университетым и унафэщIхэм, Урысей дзэ-тхыдэ зэгухьэныгъэм и щIыналъэ къудамэу Ростов областым щыIэм и лэжьакIуэхэм фIыщIэ яхуищIащ мы Iуэхур къызэрыдахам папщIэ. Абы жиIащ: «КIыщокъуэмрэ Кулиевымрэ я тхыгъэхэр ди щIыналъэм, тхыдэм, ди лъэпкъхэм я щэнхаб-зэм и псынэ мыкIуэщIыжщ икIи дунейм и щIыпIэ куэдым а хэкIыпIэр къыщагъэсэбэп. А тIур Хэку зауэшхуэм щызэхуэзащ икIи дунейм тетыху зэныбжьэгъуащ. УсакIуэхэр совет литературэм и лэжьакIуэ нэхъ цIэрыIуэхэм ныбжьэгъугъэкIэ япыщIауэ щытащ. Псом хуэмыдэу абыхэм пщIэшхуэ хуащIырт фи лъахэгъу ин Шолохов Михаил. КIыщокъуэ Алим сыт щыгъуи иригушхуэу щы- тащ Шолоховым и цIэкIэ литературэмрэ гъуазджэмрэ я IэнатIэм щат дунейпсо саугъэтыр къызэрыхуагъэфэщам. Илъэс куэдкIэ Шолохов Михаил и ныбжьэгъуу екIуэкIа Кулиев Къайсын сытым дежи жиIэрт а тхакIуэшхуэм ижь езым и творчествэм къызэрыщIихуар. Абы къыхэкIыу ди дежкIэ гуфIэгъуэ тIуащIэщ ди усакIуэхэм я фэеплъыр я ныбжьэгъу, егъэджакIуэ, тхакIуэ ин Шолохов Михаил щыпсэуа щIыналъэм къызэрыщызэIуахар».
Залиханов Михаил, Беппаев МутIалип, Шыхъуэбахъуэ Мухьэмэд сымэ къыхагъэщащ Къэбэрдей-Балъкъэрым и усакIуэхэу Дон щIыналъэр хуит къэзыщIыжахэм яхэтахэм я фэеплъ пхъэбгъу къызэрызэIуахар ди зэгъунэгъугъэмрэ зэныбжьэгъугъэмрэ гъэбыдэным зэрытелэжьэнур.
Творческэ лэжьакIуэ щIалэхэу скульптор Коробцов Андрейрэ архитектор Фомин Константинрэ жэзым къыхэщIыкIа фэеплъ пхъэбгъур Ипщэ федеральнэ университетым и Кавказ Ищхъэрэ щIэныгъэ центрым и унэм кIэралъхьащ. Ар ягъэхьэзырын папщIэ ахъшэкIэ ядэIэпыкъуащ Къэбэрдей-Балъкъэрым къыщалъхуа бизнесмен Текуев Зейтун.
Елъкъэн Артур.
